**Notă informativă la proiectul ordinului Serviciului Vamal cu privire la aprobarea Cererii și Contractului-Tip privind modificarea termenului de plată a datoriei vamale prin amânare / eșalonare**

În contextul executării angajamentelor asumate de Republica Moldova prin art.201 din Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte din 27.06.2014, privind armonizarea legislației vamale la Regulamentul (UE) nr.952/2013 al Parlamentului European și al Consiliului de stabilire a Codului vamal al Uniunii, s-a impus necesitatea rescrierii Codului vamal.

Odată cu aprobarea noului Cod Vamal nr. 95/2021 (Monitorul Oficial al Republicii Moldova, 2021, nr.219-225, art.238) și a Hotărârii Guvernului nr.92/2023 cu privire la punerea în aplicare a Codului vamal nr.95/2021(Monitorul Oficial al Republicii Moldova, 2023, nr. 93-96/193), au fost implementate noi prevederi în ceea ce privește plata cuantumului drepturilor de import sau de export.

Activitatea Serviciului Vamal pe domeniul de achitare a taxelor și impozitelor este un gen special de activitate în serviciul public și este îndreptată spre încasarea la bugetul de stat a cuantumului drepturilor de import sau de export, inclusiv prin modificarea termenului de plată a datoriei vamale.

În conformitate cu prevederile art. 113 alin. (4) din Codul Vamal nr. 95/2021, Serviciul Vamal este în drept să modifice termenul de plată a datoriei vamale prin încheierea cu plătitorii vamali restanțieri a contractelor de eșalonare / amânare a plății datoriei vamale, conform procedurii stabilite în Regulamentul de punere în aplicare a Codului vamal.

Conform pct . 158 din Hotărârea Guvernului nr.92/2023 cu privire la punerea în aplicare a Codului vamal nr.95/2021, modificarea termenului de plată a datoriei vamale se efectuează prin :

1. amânarea plății datoriei vamale (stingerea se va efectua printr-o plată unică);
2. eșalonarea plății datoriei vamale (stingerea se va efectua în rate).

În acest sens, se impune elaborarea și aprobarea de către Serviciul Vamal a ordinului cu privire la aprobarea Cererii și Contractului-Tip privind modificarea termenului de plată a datoriei vamale prin amânare / eșalonare, care va reglementa condițiile încheierii și forma contractului- tip privind amânarea/eșalonarea plății datoriei vamale, modul de completare a cererii și lista actelor ce urmează a fi prezentate organului vamal.